บริษัท บลิส-เทล จำกัด (มหาชน)

ส่วนที่ 1

บริษัทที่ออกหลักทรัพย์

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท บลิส-เทล จำกัด (มหาชน) ก่อตั้งขึ้นเมื่อวันที่ 22 มีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ ด้วยทุนจดทะเบียนเริ่มแรก
300,000 บาท เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) ส่วนในปัจจุบันบริษัทประกอบธุรกิจเป็นผู้จำหน่ายอุปกรณ์สื่อสารโทรคมนาคม
โดยเน้นการจำหน่ายโทรศัพท์เคลื่อนที่เป็นหลัก

ปัจจุบัน บริษัทดำเนินธุรกิจจำหน่ายโทรศัพท์เคลื่อนที่มาแล้วกว่า 18 ปี ทีมผู้บริหารจึงมีความรู้
ความเชี่ยวชาญในธุรกิจจำหน่ายโทรศัพท์เคลื่อนที่เป็นอย่างดี
ประกอบกับความสัมพันธ์ที่ดีกับผู้ผลิตโทรศัพท์เคลื่อนที่ยี่ห้อต่างๆ โดยเฉพาะยี่ห้อหลัก ได้แก่ Nokia,
Samsung, Motorola และ Sony Ericsson ซึ่งมีส่วนแบ่งทางการตลาดรวมกันสูงที่สุด
รวมทั้งตราผลิตภัณฑ์อื่นๆ ที่บริษัทสั่งซื้อเองทั้งจากในประเทศและนอกประเทศ
นอกจากการจำหน่ายโทรศัพท์เคลื่อนที่แล้ว บริษัทยังจำหน่ายซิมการ์ด (SIM Card)
และบัตรเติมเงินทั้งแบบจ่ายล่วงหน้า (Pre-paid) และแบบจดทะเบียน (Post-paid)
ของทุกเครือข่าย รวมทั้งจำหน่ายอุปกรณ์เสริมเพื่อใช้กับโทรศัพท์เคลื่อนที่ เช่น
แบตเตอรี่โทรศัพท์เคลื่อนที่ อุปกรณ์ชาร์จแบตเตอรี่ เป็นต้น

จากการเติบโตอย่างต่อเนื่องของบริษัท ดังนั้น เพื่อเป็นการรองรับการขยายธุรกิจในอนาคต ในปี
2547 บริษัทจึงได้มีการเพิ่มทุนจดทะเบียน เป็น 230 ล้านบาท และแปรสภาพเป็นบริษัทมหาชน
พร้อมทั้งเข้าจดทะเบียนในตลาดหลักทรัพย์ แห่งประเทศไทย
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
ในกลุ่มเทคโนโลยี หมวดสื่อสาร โดยใช้ชื่อย่อในการซื้อขายหลักทรัพย์ว่า “BLISS”
และเริ่มซื้อขายในตลาดหลักทรัพย์ได้ตั้งแต่วันที่ 13 ธันวาคม 2547 และในวันที่ 12 เมษายน 2548
บริษัทได้จดทะเบียนเพิ่มทุนอีก 69 ล้านบาท รวมบริษัทมีทุน จดทะเบียนทั้งสิ้น 299 ล้านบาท
ภายหลังการจดทะเบียนเพิ่มทุน บริษัทได้ออกและเสนอขายใบสำคัญแสดงสิทธิที่จะซื้อหุ้นสามัญจำนวน
68,999,982 หน่วย ให้แก่ผู้ถือหุ้นที่มีรายชื่อปรากฎในสมุดทะเบียนผู้ถือหุ้นเดิมโดยไม่คิดมูลค่า
ในอัตราส่วน 10 หุ้นสามัญเดิมต่อ 3 หน่วยใบสำคัญแสดงสิทธิ
ซึ่งตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญของบริษัทเป็นหลักทรัพย์จดทะเบียน
โดยใช้ชื่อย่อในการซื้อขายหลักทรัพย์ว่า “BLISS - W1” และเริ่มซื้อขายได้เมื่อวันที่ 3 สิงหาคม
2548 เป็นต้นมา

สำหรับในปี 2549 ที่ผ่านมา บริษัทได้เล็งเห็นว่าปัจจุบันคนไทยได้หันมาใส่ใจเกี่ยวกับสุขภาพมากขึ้น
ตลาดของสินค้าที่เกี่ยวข้องกับกีฬาและสุขภาพจึงมีแนวโน้มการเติบโตที่ดี
ประกอบกับบริษัทมีความชำนาญด้านการค้าปลีกและการบริหารร้านค้า
บริษัทจึงเห็นว่าเป็นโอกาสที่ดีในการขยายขอบเขตการดำเนินธุรกิจ จึงได้ลงทุนจัดตั้งบริษัท
บลิสสปอร์ต จำกัด เพื่อดำเนินธุรกิจด้านจำหน่ายอุปกรณ์กีฬาและเครื่องแต่งกาย ด้วยทุนจดทะเบียน
10 ล้านบาท ซึ่งบริษัทถือหุ้นอยู่ในสัดส่วนร้อยละ 80
ปัจจุบันได้เปิดร้านค้าในห้างสรรพสินค้าชั้นนำแล้วจำนวน 3 แห่ง

นอกจากนี้ บริษัท อินเตอร์แนชั่นเนิล เอนจีเนียริง จำกัด (มหาชน) (“IEC”)
มีแผนที่จะดำเนินธุรกิจร่วมกับบริษัท และได้เข้าร่วมลงทุนในบริษัท
ด้วยการซื้อหุ้นจากผู้ถือหุ้นเดิมและผู้บริหารของบริษัทเมื่อวันที่ 8 สิงหาคม 2549 รวมจำนวน 56
ล้านหุ้น คิดเป็นสัดส่วนการถือหุ้นร้อยละ 24.35 ซึ่งทั้งสองฝ่ายคาดว่าจะได้รับประโยชน์
จากการลดต้นทุนสินค้าและค่าใช้จ่ายในการดำเนินงาน
ซึ่งจะช่วยเพิ่มความสามารถในการแข่งขันในตลาดโทรศัพท์เคลื่อนที่ อย่างไรก็ตาม
เนื่องจากทั้งบริษัท และ IEC ต่างดำเนินธุรกิจโทรศัพท์เคลื่อนที่เช่นเดียวกัน
จึงอาจเกิดความขัดแย้งทางผลประโยชน์ที่อาจเกิดขึ้นได้เนื่องจากสินค้าส่วนใหญ่ซึ่งอาจแข่งขันกันหรือทดแทนกันได้
ปัจจุบันบริษัทจึงอยู่ระหว่างการขจัดความขัดแย้งทางผลประโยชน์ที่อาจเกิดขึ้นดังกล่าวด้วยการปรับโครงสร้างการดำเนินธุรกิจโดยการแบ่งแยกการดำเนินธุรกิจจำหน่ายโทรศัพท์เคลื่อนที่เป็นด้านการค้าปลีกและค้าส่งอย่างชัดเจน
โดยบริษัทจะเป็นผู้ดูแลด้านการค้าปลีก ในขณะที่ IEC จะเป็นผู้ดูแลและให้บริการด้านการค้าส่ง
ซึ่งคาดว่าจะสามารถดำเนินการได้แล้วเสร็จภายในระยะเวลาอันใกล้นี้ ทั้งนี้
ในระหว่างการปรับโครงสร้างการดำเนินธุรกิจ
บริษัทได้กำหนดนโยบายและขั้นตอนการสั่งซื้อสินค้าที่ชัดเจน
มีการกำหนดราคาซื้อขายระหว่างกันสามารถอ้างอิงกับราคาตลาดได้
เพื่อป้องกันความขัดแย้งทางผลประโยชน์ และคุ้มครองผลประโยชน์ของผู้ลงทุนรายย่อย

บริษัทให้ความสำคัญอย่างมากกับช่องทางการจัดจำหน่าย โดยปัจจุบันบริษัทมีช่องทางการจัดจำหน่าย
2 ช่องทางหลัก คือ การขายปลีกและการขายส่ง โดยการขายปลีก ยังแบ่งเป็น 2 ช่องทาง คือ 1)
การจำหน่ายผ่านสาขาของบริษัทเอง คือ Bliss-Tel Shop โดย ณ 31 ธันวาคม 2549
บริษัทมีสาขารวมทั้งสิ้น 102 สาขา และ 2) การจำหน่ายแบบฝากขาย (Consignment)
ผ่านเคาน์เตอร์จำหน่ายตามห้างสรรพสินค้าและร้านค้าปลีกรูปแบบใหม่ โดย ณ 31 ธันวาคม 2549
บริษัทมีจุดจำหน่ายประเภทเคาน์เตอร์จำหน่ายรวม 197 แห่ง
รวมแล้วบริษัทมีสาขาและจุดจำหน่ายทั้งสิ้น 299 แห่ง
การมีสาขาและจุดจำหน่ายจำนวนมากจำเป็นต้องมีระบบการควบคุมดูแลที่ดี
บริษัทจึงได้มีการนำระบบซอร์ฟแวร์ที่ทันสมัยมาใช้ในการจัดเก็บข้อมูลสถิติด้านการขายและการควบคุมสินค้าคงเหลือ
ส่งผลให้บริษัทสามารถบริหารและควบคุมการดำเนินงานได้อย่างมีประสิทธิภาพ
สำหรับการขายส่งซึ่งเป็นอีกช่องทางหลักของบริษัท
เป็นการขายสินค้าให้แก่ตัวแทนจำหน่ายซึ่งส่วนใหญ่เป็นการขายสินค้าเป็นเงินสด โดย ณ 31
ธันวาคม 2549 บริษัทมีตัวแทนจำหน่ายรวมทั้งสิ้นประมาณ 200 รายทั่วประเทศ
ที่ผ่านมาบริษัทมีรายได้จากการขายปลีกคิดเป็นสัดส่วนประมาณร้อยละ 40-60
ของรายได้จากการขายรวมของบริษัท ทั้งนี้
สัดส่วนรายได้จากการขายปลีกในแต่ละไตรมาสของแต่ละปีจะขึ้นอยู่กับภาวะตลาดเป็นหลัก
นอกจากนี้บริษัทได้มีการดำเนินนโยบายบริหารต้นทุนสินค้าเพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้า (Cash Rebate)
และยังมีการควบคุมค่าใช้จ่ายในการขายและบริหารอย่างต่อเนื่อง

ผลการดำเนินงานในปี 2549 บริษัทมีผลขาดทุนสุทธิ 453.84 ล้านบาท
คิดเป็นอัตราขาดทุนสุทธิร้อยละ 6.38 เมื่อเทียบกับปี 2548 ซึ่งมีกำไรสุทธิ 114.78 ล้านบาท
แล้วลดลงถึง 568.62 ล้านบาท หรือร้อยละ 495.40
ซึ่งมีสาเหตุหลักมาจากผลกำไรขั้นต้นที่ลดลงอย่างมาก จาก 480.76 ล้านบาท ในปี 2548
เหลือเพียง 60.79 ล้านบาท ในปี 2549 หรือคิดเป็นอัตรากำไรขั้นต้นที่ลดลงจากร้อยละ 4.94
เหลือร้อยละ 0.86 ซึ่งการลดลงของกำไรขั้นต้นนี้เป็นผลมาจาก ในช่วงต้นปี 2549
บริษัทได้สั่งซื้อสินค้าไว้จำนวนมากเพื่อรองรับการขายที่คาดว่าจะเพิ่มขึ้น
แต่ต่อมาเศรษฐกิจเข้าสู่ภาวะชะลอตัว
ทำให้ตลาดโทรศัพท์เคลื่อนที่มีการแข่งขันด้านราคาอย่างรุนแรง
บริษัทจำเป็นต้องลดราคาขายเพื่อระบายสินค้าคงเหลือ
และลดภาระขาดทุนจากการลดราคาของสินค้า นอกจากนี้ค่าใช้จ่ายในการขายและบริหารที่เพิ่มขึ้น
40.02 ล้านบาท หรือร้อยละ 9.40 และภาวะอัตราดอกเบี้ยที่สูงขึ้นอย่างต่อเนื่อง
ทำให้บริษัทมีภาระดอกเบี้ยจ่ายเพิ่มขึ้น 37.35 ล้านบาท หรือร้อยละ 121.45
ในขณะที่รายได้อื่นลดลง 38.20 ล้านบาท หรือร้อยละ 76.18
ก็มีส่วนสำคัญที่ทำให้บริษัทมีผลขาดทุนสุทธิจำนวนมากดังกล่าว

ด้านฐานะทางการเงิน ณ วันที่ 31 ธันวาคม 2549 บริษัทมีสินทรัพย์รวม 1,270.34 ล้านบาท
แบ่งเป็นสินทรัพย์หมุนเวียน 1,128.32 ล้านบาท คิดเป็นร้อยละ 88.82 ของสินทรัพย์รวม
และสินทรัพย์ไม่หมุนเวียน 142.02 ล้านบาท คิดเป็น ร้อยละ 11.18 ของสินทรัพย์รวม
เมื่อเทียบกับ ณ วันที่ 31 ธันวาคม 2548 บริษัทมีสินทรัพย์รวมลดลง 865.53 ล้านบาท หรือร้อยละ
40.52 โดยส่วนใหญ่เป็นการลดลงของสินทรัพย์หมุนเวียน จำนวน 845.01 ล้านบาท หรือร้อยละ
42.82 และสินทรัพย์ไม่หมุนเวียนลดลง 20.52 ล้านบาท หรือร้อยละ 12.62
ในขณะที่บริษัทมีส่วนของผู้ถือหุ้นรวม 395.88 ล้านบาท ลดลงจากปี 2548 เท่ากับ 511.34
ล้านบาท หรือร้อยละ 56.36 โดยเป็นการลดลงของกำไรสะสมที่ยังไม่ได้จัดสรร ซึ่งเป็น
ผลมาจากผลขาดทุนสุทธิ จำนวน 453.84 ล้านบาท และในระหว่างปี 2549
บริษัทได้มีการจ่ายเงินปันผลให้แก่ผู้ถือหุ้น จำนวน 57.50 ล้านบาท